text: Kæmper for Grejsdalen
  07 juli 2012 kl. 13.07
  En gruppe borgere fra Vejle kæmper indædt mod byggeplanerne af et psykiatrisk hospital i den smukke Grejsdal.
  I dag var de på gaden i Vejle for at samle underskrifter mod byggeriet. Planen er at det 40.000 kvadratmeter store hospital skal bygges på en grund i Grejsdalen. 
  Gruppen af borgere mener at det er et hårdt indhug i naturen og foreslår en anden placering. Derudover vil det betyde at over 80 kolonihavehuse skal fjernes. 
  - Alle i Danmark kender Grejsdalen. Der findes ikke noget smukkere natur. Og når først der er bygget, kan det ikke genskabes. Det er et år siden, vi startede denne kampagne, og vi bliver ved til den bitre ende, siger Peter Sørensen, der selv er kolonihaveejer. 
  Planen er i høring, så borgerne har til den 18. juli med at komme med indsigelser. Af samme grund vil borgmester Arne Sigtenbjerggaard (V) ikke udtale sig, så længe høringsperioden ikke er slut.
  